Ernstige historiese navorsing is in hoë mate afhanklik van primêre bronne wat dien as betroubare skakels met die verlede. Vir sover hierdie bronne sentrale of plaaslike owerheidsargiewe is, geniet dit amptelike beskerming en word in argiefbewaarplekke in die hoofstede van die vier provinsies van die RSA bewaar. Streekhistoriese navorsing is eweneens op primêre bronne aangewys; tog geniet baie bronne wat vir die streekhistorikus van betekenis is, nie dieselfde beskerming as owerheidsargiewe nie. 'n Groep primêre bronne wat vir die streekhistorikus feitlik onontbeerlik in sy navorsing is, is die argiewe van plaaslike owerhede: stadsrade, munisipaliteite en gesondheidskomitees. Hierdie argiewe ressorteer wel onder die Argiefwet (no. 6 van 1962), maar in die praktyk ly dit dikwels skade as gevolg van verwaarlosing en onkunde wat die bedoelings van die Wet verydel. Alles dui egter daarop dat die argiefowerhede besig is om die stryd te wen en dat plaaslike owerhede in toenemende mate hul verantwoordelikheid ten opsigte van hulle argiewe besef en nakom deur dit beter te versorg en volgens voorskrif na die argiefbewaarplekke oor te plaas. Die toedrag van sake ten opsigte van nieamptelike argiewe waarsonder dit haas onmoontlik is om die sosiokulturele en ekonomiese geskiedenis van 'n streek te rekonstrueer, gee heelwat rede tot kommer. Die rekords van boereverenigings, plaaslike sport- en kultuurorganisasies en sakeondernemings is meestal nie net ontoeganklik vir die navorser as gevolg van die wyse waarop dit oor dekades heen 'geberg' is nie, maar raak dikwels sommer net verlore. Hierdie toestand kan slegs verhelp word as 'n groter bewussyn gekweek word by belanghebbendes oor die noodsaaklikheid om sodanige rekords te bewaar. As dit eers bereik is, kan besin word oor 'n bewaarplek vir hierdie rekords. Hoewel die staat se argiefdiens nie oor die bemanning en die bergruimte beskik om ook vir nie-amptelike argiewe verantwoordelikheid te aanvaar nie, is leiding en voorligting van die kant van die argiefowerheid uiters nodig. Gelukkig word in die Argiefwet daarvoor voorsiening gemaak dat die Direkteur van Argiewe diegene van advies kan dien wat verantwoordelik is vir die bewaring van argiewe waarop die bepaling van die Argiefwet nie van toepassing is nie.
•	Opsomming: Die Eersteling-goudveld in Noord- Transvaal. is van besondere belang in die geskiedenis van die Suid-Afrikaanse goudmynbedryf want dis die plek waar goud vir die eerste keer op groot skaal in Suid-Afrika ...